পুলিত্জার পুরস্কারজয়ী মার্কিন নাট্যকার নেইল সিমন আর নেই। নিউমোনিয়ার জটিলতায় ভুগে গত ২৬ আগস্ট নিউ ইয়র্কের প্রেসবাইটারিয়ান হাসপাতালে তিনি মারা গেছেন। তাঁর বয়স হয়েছিল ৯১ বছর। সিমনকে বলা হয় কিং অব কমেডি বা কমেডির রাজা। ৩০টির বেশি নাটক, ২০টি চিত্রনাট্য ও পাঁচটি গীতিনাট্য রচনাকারী সিমনকে টাইম ম্যাগাজিন হাসির সন্ত পৃষ্ঠপোষক হিসেবে অভিহিত করে। সিমন যতগুলো অস্কার ও টনি মনোনয়ন পেয়েছেন, শোবিজজগতের কোনো লেখক তা পাননি। মঞ্চ ও চিত্রনাট্য উভয়ের মধ্য দিয়ে সিমন ১৯৬০-এর দশকে আন্তর্জাতিক খ্যাতি অর্জন করেন। ওই সময়ে তাঁর রচনাগুলোর মধ্যে দ্য অড কাপল ও বেয়ারফুট ইন দ্য পার্ক ছিল উল্লেখযোগ্য। তিনি ১৯৯১ সালে লস্ট ইন ইয়ংকারস নাটকের জন্য পুলিত্জার পুরস্কার পান। সিমনের বেশির ভাগ কাজেই মধ্যবিত্তের দৈনন্দিন সংগ্রাম ও পারিবারিক সংঘাত উঠে এসেছে, যে সংগ্রামের ভেতর দিয়ে তাঁর নিজেকেই আসতে হয়েছে মহামন্দার দিনগুলোতে। ১৯২৭ সালের ৪ জুলাই ব্রনস্কে জন্ম নেওয়া সিমন বেড়ে উঠেছেন ম্যানহাটানের উত্তর দিকে। তাঁর দ্য সানরাইজ বয়েজ নাটকটিও সমালোচকদের আকৃষ্ট করেছে। তাঁর নাটক অবলম্বনে দ্য গুডবাই গার্ল নামে হলিউডে চলচ্চিত্র নির্মিত হয়েছে, যা সেরা অভিনেতার অস্কারও জয় করে। দ্য অড কাপল অবলম্বনেও চলচ্চিত্র নির্মিত হয়েছে।